Rowers buit kontant, selfone in Weskus-sentrum | Netwerk24
Deur Ané van Zyl 02 Junie 2021 16:04
Die foto van die beweerde wegkommotor wat op sosiale media gedeel word. Foto: Facebook
Geldnote lê op die grond waar die rowers dit laat val het op pad uit die sentrum. Foto: Verskaf
Vier rowers word deur die polisie gesoek nadat hulle Dinsdagaand 'n Vodacom-winkel in die Weskus-winkelsentrum in Vredenburg beroof het.
Die gewapende rowers het omstreeks 18:00 die winkel ingegaan en dit van kontant en selfone beroof, sê kol. Andrè Traut, polisiewoordvoerder.
"Daar was geen beserings as gevolg van die rooftog nie," sê die sentrum se bestuur in 'n verklaring.
Traut sê die rowers het in 'n silwer Audi weggejaag en is nog nie aangekeer nie.
'n Foto van die beweerde wegkommotor is op sosiale media gedeel. Dit wys hoe twee persone aan die linkerkant van die motor inklim terwyl 'n veiligheidswag nader stap.
Mense het mekaar op sosiale media gewaarsku om nie die motor te nader indien hulle dit sien nie, maar om eerder die polisie te kontak.
Iemand skryf op Facebook: "Sjoe, ek het daardie tyd gesit en pizza eet by 'n restaurant saam met my gesin." Iemand anders sê: "Ai, en dit net so voor toemaaktyd. Baie dankbaar almal is veilig en ongedeerd."